Document ID: 32013R0349

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 349/2013 ΤΗΣ ΕΠΙΤΡΟΠΉΣ της 17ης Απριλίου 2013 για την τροποποίηση του συντελεστή του πρόσθετου δασμού για τα προϊόντα που απαριθμούνται στο παράρτημα I του κανονισμού (ΕΚ) αριθ. 673/2005 του Συμβουλίου για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 673/2005 του Συμβουλίου, της 25ης Απριλίου 2005, για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής (1), και ιδίως το άρθρο 3, Εκτιμώντας τα ακόλουθα: (1) Επειδή οι Ηνωμένες Πολιτείες παρέλειψαν να εναρμονίσουν τον νόμο για την αντιστάθμιση για συνέχιση του ντάμπινγκ και διατήρηση της επιδότησης (CDSOA) με τις υποχρεώσεις τους στο πλαίσιο των συμφωνιών του ΠΟΕ, ο κανονισμός (ΕΚ) αριθ. 673/2005 επέβαλε πρόσθετο εισαγωγικό δασμό 15 % κατ’ αξία στις εισαγωγές ορισμένων προϊόντων καταγωγής Ηνωμένων Πολιτειών της Αμερικής από την 1η Μαΐου 2005. Σύμφωνα με την άδεια του ΠΟΕ να ανασταλεί η εφαρμογή των παραχωρήσεων προς τις Ηνωμένες Πολιτείες, η Επιτροπή θα προσαρμόζει ετησίως το επίπεδο αναστολής στο επίπεδο της εκμηδένισης ή εξασθένισης των ωφελειών που προκύπτει για την Ευρωπαϊκή Ένωση από τον νόμο CDSOA τη δεδομένη στιγμή. (2) Οι πληρωμές που προβλέπει ο νόμος CDSOA για το πλέον πρόσφατο έτος για το οποίο υπάρχουν διαθέσιμα στοιχεία αφορούν την κατανομή των δασμών αντιντάμπινγκ και των αντισταθμιστικών δασμών που εισπράχθηκαν κατά το φορολογικό έτος 2012 (1 Οκτωβρίου 2011 - 30 Σεπτεμβρίου 2012) καθώς και την πρόσθετη κατανομή 2012, βάσει του νόμου CDSOA, των δασμών αντιντάμπινγκ και των αντισταθμιστικών δασμών που εφαρμόστηκαν κατά τα φορολογικά έτη 2006, 2007, 2008, 2009 και 2010, αντίστοιχα. Βάσει των στοιχείων που δημοσίευσε η υπηρεσία τελωνείων και προστασίας των συνόρων των Ηνωμένων Πολιτειών, το επίπεδο της εκμηδένισης ή εξασθένισης των ωφελειών που υπέστη η Ένωση υπολογίζεται σε 60 774 402 δολάρια ΗΠΑ. (3) Δεδομένου ότι το επίπεδο της εκμηδένισης ή εξασθένισης των ωφελειών και, συνεπώς, το επίπεδο αναστολής αυξήθηκε, το τελευταίο προϊόν του καταλόγου του παραρτήματος II του κανονισμού (ΕΚ) αριθ. 673/2005 θα πρέπει να προστεθεί στον κατάλογο που παρατίθεται στο παράρτημα I του κανονισμού (ΕΚ) αριθ. 673/2005. Εντούτοις, το επίπεδο αναστολής δεν μπορεί να προσαρμοστεί στο επίπεδο της εκμηδένισης ή εξασθένισης των ωφελειών με προσθήκη ή αφαίρεση προϊόντων από την κατάσταση του παραρτήματος I του κανονισμού (ΕΚ) αριθ. 673/2005. Συνεπώς, σύμφωνα με το άρθρο 3 παράγραφος 1 στοιχείο ε) του εν λόγω κανονισμού, η Επιτροπή θα πρέπει να τροποποιήσει τον συντελεστή του πρόσθετου δασμού, έτσι ώστε να προσαρμόσει το επίπεδο αναστολής στο επίπεδο της εκμηδένισης ή εξασθένισης των ωφελειών. Ως εκ τούτου, τα τέσσερα προϊόντα που απαριθμούνται στο παράρτημα I θα πρέπει να διατηρηθούν στον κατάλογο, και ο συντελεστής του πρόσθετου εισαγωγικού δασμού θα πρέπει να τροποποιηθεί και να οριστεί σε 26 %. (4) Οι συνέπειες της επιβολής πρόσθετου εισαγωγικού δασμού ύψους 26 % κατ’ αξία στις εισαγωγές των προϊόντων του παραρτήματος I από τις Ηνωμένες Πολιτείες αντιστοιχούν, για ένα έτος, σε εμπορική αξία που δεν υπερβαίνει τα 60 774 402 δολάρια ΗΠΑ. (5) Το άρθρο 6 παράγραφοι 1 και 2 του κανονισμού (ΕΚ) αριθ. 673/2005 περιλαμβάνει ειδικές απαλλαγές από τον πρόσθετο εισαγωγικό δασμό. Επειδή η δυνατότητα εφαρμογής αυτών των απαλλαγών εξαρτάται από το αν πληρούνται ορισμένοι όροι πριν από την έναρξη ισχύος ή κατά την ημερομηνία εφαρμογής του κανονισμού (ΕΚ) αριθ. 673/2005, οι εν λόγω απαλλαγές δεν μπορούν να εφαρμοστούν στην πράξη για τις εισαγωγές του νέου προϊόντος που προστίθεται από τον παρόντα κανονισμό στον κατάλογο του παραρτήματος I. Συνεπώς, θα πρέπει να θεσπιστούν ειδικές διατάξεις για να μπορούν να εφαρμόζονται αυτές οι απαλλαγές για τις εισαγωγές του εν λόγω προϊόντος. (6) Για να αποφευχθεί η καταστρατήγηση του πρόσθετου δασμού, ο παρών εκτελεστικός κανονισμός θα πρέπει να αρχίσει να ισχύει την ημέρα της δημοσίευσής του. (7) Τα μέτρα που προβλέπονται στον παρόντα εκτελεστικό κανονισμό είναι σύμφωνα με τη γνώμη της επιτροπής για τα εμπορικά αντίποινα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 673/2005 αντικαθίσταται από το παράρτημα I του παρόντος κανονισμού. Άρθρο 2 Το παράρτημα II του κανονισμού (ΕΚ) αριθ. 673/2005 αντικαθίσταται από το παράρτημα II του παρόντος κανονισμού. Άρθρο 3 Επιβάλλεται πρόσθετος εισαγωγικός δασμός ύψους 26 % κατ’ αξία στα προϊόντα καταγωγής Ηνωμένων Πολιτειών της Αμερικής που απαριθμούνται στο παράρτημα I του κανονισμού (ΕΚ) αριθ. 673/2005. Άρθρο 4 1. Τα προϊόντα για τα οποία είχε εκδοθεί άδεια εισαγωγής με απαλλαγή ή μείωση δασμού πριν από την ημερομηνία έναρξης ισχύος του παρόντος κανονισμού δεν υπόκεινται στον πρόσθετο δασμό, με την προϋπόθεση ότι υπάγονται σε έναν από τους ακόλουθους κωδικούς ΣΟ (2): 6204 62 31. 2. Τα προϊόντα για τα οποία μπορεί να αποδειχθεί ότι βρίσκονται ήδη καθ’ οδόν προς την Ευρωπαϊκή Ένωση ή σε προσωρινή εναπόθεση ή σε ελεύθερη ζώνη ή σε ελεύθερη αποθήκη ή υπό καθεστώς αναστολής κατά την έννοια του άρθρου 84 παράγραφος 1 στοιχείο α) του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (3) κατά την ημερομηνία εφαρμογής του παρόντος κανονισμού και των οποίων ο προορισμός δεν μπορεί να αλλάξει δεν υπόκεινται στον πρόσθετο δασμό, με την προϋπόθεση ότι υπάγονται σε έναν από τους ακόλουθους κωδικούς ΣΟ: 6204 62 31. Άρθρο 5 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαΐου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Απριλίου 2013.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 539
2519
2079
2119
2106
6205
2520
614
7207
3258
1615
2200
11

EuroVoc IDs (Expanded): 539
2519
2079
2119
2106
6205
2520
614
7207
3258
1615
2200
11

Dataset Source: meu

Split: test